LV Eiropas Savienības Oficiālais Vēstnesis L 133/40

KOMISIJAS LĒMUMS

(2007. gada 21. maijs)

neiekļaut karbarilu Padomes Direktīvas 91/414/EEK I pielikumā un atsaukt atļaujas augu aizsardzības līdzekļiem, kuros ir minētā viela

(izziņots ar dokumenta numuru K(2007) 2093)

(Dokuments attiecas uz EEZ)

(2007/355/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1), un jo īpaši tās 8. panta 2. punkta ceturto daļu,

tā kā:

(1) Direktīvas 91/414/EEK 8. panta 2. punktā noteikts, ka 12 gadu laikā pēc minētās direktīvas izziņošanas dalībvalsts var atļaut tādu augu aizsardzības līdzekļu laišanu tirgū, kuru sastāvā ir šīs direktīvas I pielikuma sarakstā neiekļautas aktīvās vielas, kas pēc izziņošanas dienas ir pieejamas tirgū jau vismaz divus gadus, kamēr minētās vielas pakāpeniski pārbauda atbilstīgi darba programmai.

(2) Komisijas Regulā (EK) Nr. 451/2000 (2) un (EK) Nr. 703/2001 (3), ar ko paredz sīki izstrādātus noteikumus tās darba programmas otrā posma īstenošanai, kas minēta 8. panta 2. punktā Direktīvā 91/414/EEK par augu aizsardzības līdzekļu laišanu tirgū, un nosaka to aktīvo vielu sarakstu, kuras jāizvērtē attiecībā uz iespējamību tās iekļaut Direktīvas 91/414/EEK I pielikumā. Karbarils ir minētajā sarakstā.

(3) Karbarila iedarbība uz cilvēku veselību un vidi ir novērtēta saskaņā ar Regulu (EK) Nr. 451/2000 un (EK) Nr. 703/2001 noteikumiem par vairākiem izmantošanas veidiem, ko ierosinājis pieteikuma iesniedzējs. Turklāt minētajās regulās ir izraudzītas ziņotājas dalībvalstis, kuru pienākums ir iesniegt Eiropas Pārtikas nekaitīguma iestādei (EPNI) attiecīgos novērtējuma ziņojumus un ieteikumus saskaņā ar Regulas (EK) Nr. 451/2000 8. panta 1. punktu. Par karbarilu ziņotāja dalībvalsts bija Spānija, un visa attiecīgā informācija tika iesniegta 2004. gada 29. aprīlī.

(4) Dalībvalstu un EPNI speciālisti pārskatīja novērtējuma ziņojumu un 2006. gada 12. maijā iesniedza to Komisijai kā EPNI secinājumu par speciālistu veikto aktīvās vielas karbarila pesticīdu riska novērtējuma pārskatīšanu (4). Šo ziņojumu dalībvalstis un Komisija pārskatīja Pārtikas aprites un dzīvnieku veselības pastāvīgajā komitejā, un tas tika pabeigts 2006. gada 29. septembrī kā Komisijas pārskata ziņojums par karbarilu.

(5) Šīs aktīvās vielas novērtēšanas gaitā radās bažas par vairākiem aspektiem. Konkrēti, pamatojoties uz pieejamiem datiem, nav pierādīts, ka ietekme uz patērētāju ir pieļaujama. Pieejamā informācija rāda bažas par metabolītiem, kas ir ar tādu pašu toksiskuma līmeni kā aktīvā viela, un to klātbūtnes līmenis ir tāds, kas nevar izslēgt bažas par toksiskumu. Bez tam pastāv bažas par iespējamām kancerogēnām aktīvās vielas īpašībām. Pastāv arī ilgtermiņa risks kukaiņēdājiem putniem un augsts akūts risks zālēdājiem zīdītājiem, augsts akūts un ilgtermiņa risks ūdens organismiem un augsts risks derīgajiem posmkājiem.

(6) Komisija aicināja ziņotāju dalībvalsti iesniegt komentārus par speciālistu veiktās pārskatīšanas rezultātiem un par to, vai darbīgo vielu turpmāk atļaut vai neatļaut. Ziņotāja dalībvalsts iesniedza komentārus, kas tika rūpīgi pārbaudīti. Tomēr par spīti minētajiem argumentiem šie jautājumi joprojām nav atrisināti, un EPNI speciālistu sanāksmēs, pamatojoties uz iesniegto un izvērtēto informāciju, veiktie novērtējumi neliecina, ka, ievērojot paredzētos lietošanas nosacījumus, karbarilu saturošie augu aizsardzības līdzekļi kopumā atbilstu Direktīvas 91/414/EEK 5. panta 1. punkta a) un b) apakšpunkta prasībām.

(7) Tāpēc karbarils nav iekļaujams Direktīvas 91/414/EEK I pielikumā.

(8) Jāveic pasākumi, lai atļaujas augu aizsardzības līdzekļiem, kuros ir karbarils, noliktā laika posmā tiktu atsauktas un netiktu pagarinātas un tādiem augu aizsardzības līdzekļiem netiktu dotas jaunas atļaujas.

(9) Papildlaiks, ko dalībvalstis piešķir augu aizsardzības līdzekļu, kuros ir karbarils, krājumu realizācijai, glabāšanai, laišanai tirgū un lietošanai, jāierobežo līdz 12 mēnešiem, ļaujot esošos krājumus izlietot viena augšanas perioda laikā.

(10) Šis lēmums neierobežo iespēju iesniegt pieteikumus attiecībā uz karbarilu saskaņā ar Direktīvas 91/414/EEK 6. panta 2. punkta noteikumiem ar nolūku to iekļaut tās I pielikumā.

(11) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Karbarils nav iekļaujams kā aktīvā viela Direktīvas 91/414/EEK I pielikumā.

2. pants

Dalībvalstis gādā, lai:

a) līdz 2007. gada 21. novembrīm tiktu atsauktas atļaujas augu aizsardzības līdzekļiem, kuros ir karbarils;

b) no šā lēmuma publicēšanas dienas netiktu piešķirtas un pagarinātas atļaujas augu aizsardzības līdzekļiem, kuros ir karbarils.

3. pants

Papildlaikam, ko piešķir dalībvalsts saskaņā ar Direktīvas 91/414/EEK 4. panta 6. punktu, jābūt iespējami īsam un jābeidzas ne vēlāk kā 2008. gada 21. novembrī.

4. pants

Šis lēmums ir adresēts dalībvalstīm.

Briselē, 2007. gada 21. maijā Komisijas vārdā — Komisijas loceklis Markos KYPRIANOU

(1) OV L 230, 19.8.1991., 1. lpp. Direktīvā jaunākie grozījumi izdarīti ar Komisijas Direktīvu 2007/25/EK (OV L 106, 24.4.2007., 34. lpp.).

(2) OV L 55, 29.2.2000., 25. lpp. Regulā jaunākie grozījumi izdarīti ar Regulu (EK) Nr. 1044/2003 (OV L 151, 19.6.2003., 32. lpp.).

(3) OV L 98, 7.4.2001., 6. lpp.

(4) EFSA Scientific Report (2006) 80, 1–71, Conclusion regarding the peer review of pesticide risk assessment of carbaryl.